**OSNOVNA ŠKOLA**

**DRAŠKOVEC**

**PRAVILNIK O ZAŠTITI OD POŽARA**

 **U Draškovcu, 14.11.2014.**

Na temelju članka 118. Zakona o odgoju i obrazovanju u osnovnoj i srednjoj školi, članka 61. i 214. Statuta Osnovne škole Draškovec (u daljem tekstu: Škola), članka 21. Zakona o zaštiti od požara (NN 92/10.) i člankom 3. Pravilnika o sadržaju općeg akta iz područja zaštite (NN 116/11.), Školski odbor Osnovne škole Draškovec donosi dana 14.11.2014. godine

# P R A V I L N I K

# O ZAŠTITI OD POŽARA

## I. OPĆE ODREDBE

Članak 1.

Pravilnikom o zaštiti od požara (u daljem tesktu: Pravilnik) Škola utvrđuje:

* mjere zaštite kojima se otklanja ili smanjuje opasnost od nastajanja požara
* provođenje unutarnje kontrole u svezi s mjerama zaštite od požara
* način upoznavanja radnika prigodom zapošljavanja s opasnostima od požara na mjestu rada
* položaj radnika zaduženih za ispravno stanje opreme i sredstava za dojavu i gašenje požara
* obvezu ravnatelja i drugih radnika za provedbu zaštite od požara i odgovornost zbog nepridržavanja mjera zaštite od požara.

Članak 2.

Odredbe ovoga Pravilnika odnose se na radnike Škole te na treće osobe za vrijeme njihovog boravka u Školi.

Članak 3.

Zaštita od požara u Školi organizira se i provodi u svim prostorima i okolišu u skladu sa zakonom, podzakonskim aktima i odredbama ovoga Pravilnika.

### II. MJERE ZAŠTITE OD POŽARA

Članak 4.

U okviru provođenja mjera zaštite od požara Škola će skrbiti:

1. da se pri projektiranju i izvođenju bilo kojih radova na postojećim objektima, adaptaciji, rekonstrukciji i ugradnji uređaja i opreme te održavanju objekata i opreme primjenjuju propisani tehnički normativi i standardi zaštite od požara
2. da se osigura opskrbljenost objekata vatrogasnim aparatima, drugim uređajima za gašenje požara i ostalom propisanom opremom u skladu s tehničkim normativima i standardima za zaštitu od požara
3. da se električne, ventilacijske, toplinske, gromobranske, kanalizacijske i druge instalacije u objektima izvedu, odnosno postave na način koji ne predstavlja opasnost od požara
4. da se redovito obavlja kontrola instalacija i uređaja iz točke 3. ovoga članka
5. da se vidljivim znakovima označi zabranu pušenja u prostorima Škole
6. da se prije rada s otvorenom vatrom, aparatima za zavarivanje, rezanje, lemljenje odrede prostorije u kojima se ovi poslovi mogu obaviti i poduzmu mjere zaštite od požara te osiguraju odgovarajuća sredstva za gašenje požara
7. da se zapaljiva ambalaža, istrošeni materijali i drugi otpaci svakodnevno iznesu iz prostorija i odlože na odgovarajuće mjesto
8. da se zapaljive tekućine ne bacaju u kanalizacijsku mrežu
9. da se u prostorijama, osim za to određenih, ne dopusti uporaba električnih grijalica, kuhala, električnih radijatora, kalorifera i drugih električnih aparata
10. da se osigura nesmetan prolaz na prilaznim prostorima, ulazima, izlazima, prolazima i skloništima
11. da se sva sredstva za gašenje požara postave na pristupačna i vidna mjesta i koriste samo za potrebe gašenja požara
12. da se mjesta na kojima se nalaze sredstva za gašenje požara vidno označe posebnim oznakama.

### III. UNUTARNJA KONTROLA PROVOĐENJA MJERA ZAŠTITE OD POŽARA

Članak 5.

Unutarnju kontrolu glede provođenja mjera zaštite od požara obavlja radnik ovlašten za organizaciju i skrb o provođenju preventivnih mjera zaštite od požara.

Ovlaštenje iz stavka 1. ovog članka u pisanom obliku radniku izdaje ravnatelj Škole.

Radnik iz stavka 1. ovog članka mora imati odgovarajuću ispravu o osposobljenosti za obavljanje poslova iz stavka 1. ovog članka.

Članak 6.

Radnik iz stavka 5. ovog Pravilnika:

* ostvaruje uvid u rad tijela i radnika u svezi sa zaštitom od požara
* ispituje podatke o uporabi sredstava koja su u svezi sa zaštitom od požara
* neposredno nadzire radnike čiji su poslovi u svezi sa zaštitom od požara
* izvješćuje ravnatelja Škole o uočenim problemima i nepravilnostima
* obavlja i druge psolove koji su u svezi s organiziranjem zaštite od požara.

**IV. UPOZNAVANJE RADNIKA I KORISNIKA S OPASNOSTIMA OD POŽARA**

Članak 7.

Ravnatelj ili radnik iz članka 5. ovoga Pravilnika dužan je radnike Škole prigodom stupanja na rad upoznati s opasnostima od požara ili mogućnosti eksplozije na konkretnom radnom mjestu.

Svi radnici Škole moraju biti upoznati s mjestom na kojem se nalazi glavni ventil za otvaranje-zatvaranje vode na objektu te glavna sklopka za isklučivanje električne energije.

Članak 8.

Radnici Škole dužni su se uključiti u osposobljavanje prema propisima i načinu osposobljavanja pučanstva za provedbu preventivnih mjera zaštite od požara, ašenje požara i spašavanje ljudi i imovine ugroženih požarom.

Raspored upućivanja radnika na osposobljavanje iz stavka 1. ovoga članka utvrđuje ravnatelj.

Preslika isprave o osposobljenosti iz stavka 1. ovoga članka čuva se u osobniku radnika.

Članak 9.

U okviru izvođenja obrazovnih programa radnici Škole imaju stalnu zadaću upoznavati učenike s općim mjerama zaštite od požara te mjerama zaštite od požara u Školi.

### V. ODRŽAVANJE OPREME I SREDSTAVA ZA GAŠENJE POŽARA

Članak 10.

Hidranti i hidrantna mreža trebaju se održavati u ispravnom stanju.

U svrhu njihove uporabe obvezno je:

1. sve hidrante obilježiti oznakama
2. podzemne hidrante osigurati propisnim poklopcem, a zidne hidrante osigurati ormarićima
3. svaki zidni hidrant kompletirati s jednim do dva kotura vatrogasnih cijevi promjera 52 mm, s mlaznicom
4. osigurati prostor oko hidranta stalno slobodnim da se hidrantu može nesmetano pristupiti, a u zimsko doba stalno čistiti snijeg s poklopca hidranta
5. provjeriti najmanje jedanput mjesečno dostupnost svih hidranata, a otklanjanje uočenih kvarova povjeriti stručnoj osobi
6. osigurati za sve hidrante tipsku spojnicu promjera 52 mm te nastavak istih dimenzija
7. postaviti vidnu oznaku gdje se nalazi ventil za zatvaranje i otvaranje vode u objektu.

Članak 11.

Vatrogasni aparati moraju biti postavljeni na uočljivim lako dostupnim mjestima u blizini mogućeg izbijanja požara.

Prijenosni aparati ne smiju biti postavljeni tako da im ručka za nošenje bude u visini iznad

 1,5 m.

Vatrogasni aparati moraju se stalno održavati.

Održavanje vatrogasnih aparata obuhvaća:

* redoviti pregled
* periodični pregled
* kontrolno ispitivanje.

Članak 12.

Redovni pregled vatrogasnih aparata obavlja se najmanje jedanput u tri mjeseca, a provodi ga Škola samostalno.

Redovnim se pregledom utvrđuje:

* uočljivost i dostupnost aparata
* opće stanje aparata
* kompletnost aparata
* stanje plombe zatvarača odnosno ventila.

Redovni pregled vatrogasnih aparata obavlja radnik iz članka 5. ovoga Pravilnika.

Uočene nedostatke radnik iz stavka 2. ovog članka treba sam otkloniti. Ako to nije moguće, otklanjanje nedostataka treba povjeriti stručnoj osobi.

Članak 13.

Periodični pregled vatrogasnih aparata obavlja se jedanput godišnje.

Periodični pregled vatrogasnih aparata povjerava se ovlaštenoj pravnoj osobi ili obrtniku.

Članak 14.

Nakon izvršenog periodičnog pregleda iz člana 13. ovoga Pravilnika svaki aparat se označava propisanom naljepnicom.

Članak 15.

Kontrolno ispitivanje vatrogasnih aparata treba obaviti najmanje svake pete godine.

Kontrolnim ispitivanjem moraju biti obuhvaćeni svi vatrogasni aparati čiji je radni tlak manji od 25 bara i bočica s pogonskim plinom do 0,5 l.

Kontrolno ispitivanje vatrogasnih aparata starijih od 15 godina, osim aparata s CO2 treba se obaviti svake dvije godine.

### VI. OBVEZE I ODGOVORNOSTI RADNIKA ZA PROVEDBU MJERA ZAŠTITE OD

 **POŽARA**

Članak 16.

Provedba mjera zaštite od požara u Školi u obvezi je ravnatelja.

Ravnatelj:

* osigurava izvršenje propisanih obveza iz područja zaštite od požara
* nadzire provođenje propisanih mjera zaštite od požara
* skrbi o rasporedu oprema za zaštitu od požara
* organizira spašavanje radnika i drugih osoba u Školi u slučaju izbijanja požara.

Članak 17.

U svezi sa zaštitom od požara radnici Škole imaju obveze:

* provoditi i pridržavati se propisanih mjera zaštite od požara
* upozoravati na opasnost od požara do kojeg bi moglo doći zbog nedostataka na objektima, strojevima, opremi, instalacijama i sl.
* svladati program osposobljavanja za provedbu preventivnih mjera zaštite od požara, gašenje požara i spašavanje ljudi i imovine ugroženih požarom
* obavljati svoje poslove u skladu s pravilima koja onemogućavaju izazivanje požara
* sve možebitne kvarove na uređajima i instalacijama kojima se služe tijekom rada, prijaviti ravnatelju ili radniku iz članka 5. ovoga Pravilnika
* neposredno sudjelovati u gašenju požara, o njegovom nastajanju izvjestiti vatrogasce na telefonski broj 112.

Postupanje radnika suprotno obvezama iz stavka 1. ovoga članka smatra se teškom povredom radne obveze.

### VII. DUŽNOSTI RADNIKA U SLUČAJU NASTANKA POŽARA

Članak 18.

Osoba koja prva uoči požar, dužna ga je odmah prema svojemu znanju i mogućnostima, a uz uporabu odgovarajućih sredstava, početi gasiti.

Osoba koja uoči požar, treba o njemu izvjestiti ravnatelja i ovlaštenog radnika za zaštitu od požara, najbližu vatrogasnu postrojbu (tel.: 112) i ostale osobe koje se nalaze u objektu zahvaćenim požarom.

Članak 19.

Do dolaska vatrogasaca radnici Škole dužni su poduzeti mjere za gašenje požara i pritom se koristiti svim primjerenim raspoloživim sredstvima.

Članak 20.

Nakon završenog gašenja požara ravnatelj treba u dogovoru s rukovoditeljem vatrogasne jednice koja je gasila požar:

* na mjestu požara osigurati dežurstvo koje će trajati zavisno od procjene mogućnosti ponovnog izbijanja požara
* osigurati dežurstvo do jutra ako je požar gašen noću.

Članak 21.

Uporabljena oprema i sredstva u gašenju požara trebaju se odmah nakon završetka gašenja požara dovesti u potpuno ispravno stanje.

Članak 22.

Ravnatelj Škole dužan je osigurati uvjete za provođenje istražnih radnji u svezi s nastajanjem požara.

 **VIII. PRIJELAZNE I ZAVRŠNE ODREDBE**

Članak 23.

Stupanjem na snagu ovoga Pravilnika prestaje važiti Pravilnik o zaštiti od požara Klasa: 003-05/08-01, Urbroj: 2109-14/08-01-06 od 29. prosinca 2008. godine.

Članak 24.

Ovaj Pravilnik stupa na snagu danom objave na oglasnoj ploči Škole.

KLASA: 003-05/14-01

URBROJ: 2109-27-14-01-02

Draškovec, 14. studenoga 2014.

 PREDSJEDNIK ŠKOLSKOG ODBORA:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ljubica Kovač

Ovaj Pravilnik objavljen je na oglasnoj ploči Škole 14. studenoga 2014. godine.

 RAVNATELJ ŠKOLE:

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Margit Mirić, prof.